Rokiškio rajono savivaldybės mero

2024 m. gegužės 13 d. potvarkio Nr. MV-249

priedas

**ROKIŠKIO SPECIALIOSIOS MOKYKLOS-DAUGIAFUNKCIO CENTRO NUOSTATAI**

**I SKYRIUS**

**BENDROSIOS NUOSTATOS**

1. Rokiškio specialiosios mokyklos-daugiafunkcio centro nuostatai (toliau – Nuostatai) reglamentuoja Rokiškio specialiosios mokyklos-daugiafunkcio centro (toliau – Centro) teisinę formą, priklausomybę, savininką, savininko teises ir pareigas įgyvendinančią instituciją, buveinę, Centro grupę, tipą, pagrindinę paskirtį, mokymo kalbą ir mokymo formas, vykdomas programas, veiklos teisinį pagrindą, sritį, rūšis, tikslą, uždavinius, funkcijas, mokymosi pasiekimus įteisinančių dokumentų išdavimą, teises ir pareigas, veiklos organizavimą ir valdymą, savivaldą, darbuotojų priėmimą į darbą, jų darbo apmokėjimą, vertinimą, atestaciją, lėšų šaltinius ir jų naudojimo tvarką, finansinės veiklos kontrolę ir veiklos priežiūrą, reorganizavimą, likvidavimą, pertvarkymą ir vidaus struktūros pertvarką.

2. Centro oficialusis pavadinimas – Rokiškio specialioji mokykla-daugiafunkcis centras, trumpasis pavadinimas – Centras.

3. Centras įregistruotas Juridinių asmenų registre, kodas – 303331300

4. Centro įsteigimo data 2014 m. birželio 16 d.

5. Centro teisinė forma – biudžetinė įstaiga.

6. Centro priklausomybė – savivaldybės mokykla.

7. Centro savininkas – Rokiškio rajono savivaldybė (toliau – Savivaldybė), savininko teises ir pareigas įgyvendinanti institucija – Rokiškio rajono savivaldybės meras, išskyrus tas Centro savininko teises ir pareigas, kurios yra priskirtos išimtinei ir paprastajai Savivaldybės tarybos kompetencijai (jeigu paprastosios Savivaldybės tarybos kompetencijos įgyvendinimo Savivaldybės taryba nėra perdavusi Savivaldybės merui). Savininko teises ir pareigas įgyvendinančios institucijos kompetencija nustatyta Lietuvos Respublikos vietos savivaldos ir Lietuvos Respublikos biudžetinių įstaigų įstatymuose.

8. Buveinė – J. Biliūno g. 2, LT-42105 Rokiškis.

9. Grupė – bendrojo ugdymo mokykla.

10. Tipas – pagrindinė mokykla.

11. Centro pagrindinė paskirtis – pagrindinės mokyklos tipo specialioji mokykla-daugiafunkcis centras.

12. Centro mokymo kalba – lietuvių kalba.

14. Mokymosi formos – grupinio mokymosi ir pavienio mokymosi; mokymo proceso organizavimo būdai – kasdienis, savarankiškas ir nuotolinis.

15. Centras vykdo priešmokyklinio ugdymo, pradinio ugdymo individualizuotą, pagrindinio ugdymo individualizuotą, socialinių įgūdžių ugdymo, neformaliojo vaikų švietimo ir(ar) suaugusiųjų neformaliojo švietimo programas.

16. Išduodami šie mokymosi pasiekimus įteisinantys dokumentai: Mokymosi pasiekimų pažymėjimas, Pradinio ugdymo pasiekimų pažymėjimas, Pagrindinio ugdymo pasiekimų pažymėjimas, Vidurinio ugdymo pasiekimų pažymėjimas, Pažymėjimas.

17. Centras yra viešasis juridinis asmuo, antspaudą su savivaldybės (valstybės herbu) ir savo pavadinimu, atsiskaitomąją ir kitas sąskaitas Lietuvos Respublikoje įregistruotuose bankuose.

18. Centras turi paramos gavėjo statusą.

19. Centras savo veikloje vadovaujasi Lietuvos Respublikos Konstitucija, Lietuvos Respublikos civiliniu kodeksu, Lietuvos Respublikos darbo kodeksu, Lietuvos Respublikos švietimo įstatymu, Lietuvos Respublikos biudžetinių įstaigų įstatymu, Vaiko teisių konvencija, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministro įsakymais, Lietuvos Respublikos socialinės apsaugos ir darbo ministro įsakymais, Savivaldybės tarybos sprendimais, Savivaldybės mero potvarkiais, Savivaldybės administracijos direktoriaus įsakymais, kitais teisės aktais ir šiais Nuostatais.

**II SKYRIUS**

**CENTRO VEIKLOS SRITYS IR RŪŠYS, TIKSLAS, UŽDAVINIAI, FUNKCIJOS, MOKYMOSI PASIEKIMUS ĮTEISINANČIŲ DOKUMENTŲ IŠDAVIMAS**

20. Centro veiklos sritis – švietimas, kodas 85.

21. Centro švietimo veiklos rūšys:

21.1. pagrindinė veiklos rūšis – pagrindinis ugdymas, kodas 85.31.10;

21.2. kitos švietimo veiklos rūšys:

21.2.1. priešmokyklinis ugdymas, kodas 85.10.20;

21.2.2. pradinis ugdymas, kodas 85.20;

21.2.3. sportinis ir rekreacinis švietimas, kodas 85.51;

21.2.4. kultūrinis švietimas, kodas 85.52;

21.2.5. kitas, niekur kitur nepriskirtas, švietimas, kodas 85.59;

21.2.6. švietimui būdingų paslaugų veikla, kodas 85.60;

22. Kitos ne švietimo veiklos rūšys:

22.1. kitas, niekur kitur nepriskirtas, keleivinis sausumos transportas, kodas 49.39;

22.2. vaikų poilsio stovyklų veikla, kodas 55.20.20;

22.3. kitų maitinimo paslaugų teikimas, kodas 56.29;

22.4. nuosavo arba nuomojamo nekilnojamojo turto nuoma ir eksploatavimas, kodas 68.20;

22.5. bibliotekų ir archyvų veikla, kodas 91.01.;

22.6. vaikų dienos priežiūros veikla, kodas 88.91;

22.7. kita, niekur kitur nepriskirta, nesusijusi su apgyvendinimu socialinio darbo veikla, kodas 88.99;

22.8. kita žmonių sveikatos priežiūros veikla, kodas 86.90.

23. Centro veiklos tikslas – teikti kokybišką bendrąjį specialųjį išsilavinimą, padėti specialiųjų ugdymosi poreikių turintiems mokiniams tenkinti prigimtinius, kultūros, socialinius ir pažintinius poreikius, ugdytis pagal gebėjimus, įgyti išsilavinimą ir įveikti socialinę atskirtį.

24. Centro veiklos uždaviniai:

24.1. teikti mokiniams kvalifikuotą specialiąją pedagoginę, psichologinę bei socialinę pedagoginę pagalbą, sudaryti tinkamą ugdymo(si) aplinką ir sąlygas;

24.2. tenkinti mokinių individualius saviugdos ir saviraiškos poreikius, plėtoti asmeninius gebėjimus, sudaryti sąlygas neformaliajam švietimui;

24.3. skatinti mokinių savarankišką veiklą, padėti jiems plėtoti savo kūrybines galias, problemų sprendimo įgūdžius, padėti įsitraukti į sociokultūrinį bendruomenės gyvenimą;

24.4. užtikrinti sveiką ir saugią ugdymo(si) ir paslaugų teikimo aplinką;

24.5. teikti mokiniams, paslaugų gavėjams ir jų šeimoms reikiamą pagalbą;

24.6. teikti dienos socialinės globos paslaugas Rokiškio miesto ir rajono vaikams su vidutine, sunkia ir labai sunkia negalia.

25. Centras, vykdydamas pavestus uždavinius, atlieka šias funkcijas:

25.1. vykdo priešmokyklinio ugdymo, pradinio ugdymo individualizuotą, pagrindinio ugdymo individualizuotą, socialinių įgūdžių ugdymo, neformaliojo vaikų švietimo ir(ar) suaugusiųjų neformaliojo švietimo programas, mokymo sutartyse sutartus įsipareigojimus, užtikrina švietimo kokybę;

25.2. vadovaudamasi Lietuvos Respublikos švietimo, mokslo ir sporto ministro tvirtinamomis bendrosiomis programomis, atsižvelgdama į Centro bendruomenės reikmes, konkrečius mokinių ugdymo(si) specialiuosius poreikius ir interesus, švietimo stebėsenos informaciją, konkretina ir individualizuoja ugdymo turinį;

25.3. ugdo mokinius, atsižvelgiant į jų individualias fizines, psichologines, sociokultūrines galias, atitinkančias amžiaus tarpsnio ir individualias galias, sudaro sąlygas mokinių mokymuisi namuose;

25.4. teikia informacinę, socialinę pedagoginę, specialiąją pedagoginę, psichologinę pedagoginę pagalbą, vykdo mokinių sveikatos priežiūrą, profesinį orientavimą, minimalios priežiūros priemones;

25.5. įgyvendina prevencines programas, užtikrina ugdymą karjerai bei minimalios priežiūros priemones;

25.6. išduoda mokymosi pagal specialiojo pradinio, specialiojo pagrindinio ugdymo ir socialinių įgūdžių ugdymo programas pasiekimus įteisinančius dokumentus Lietuvos Respublikos švietimo, mokslo ir sporto ministro nustatyta tvarka:

25.6.1. pradinio ugdymo pasiekimų pažymėjimą – baigusiam pradinio ugdymo individualizuotą programą;

25.6.2. pagrindinio ugdymo pasiekimų pažymėjimą – baigusiam pagrindinio ugdymo individualizuotą programą;

25.6.3. vidurinio ugdymo pasiekimų pažymėjimą – baigusiam socialinių įgūdžių ugdymo programą;

25.6.4. pažymėjimą – baigusiam pagrindinio ugdymo individualizuotos programos pirmąją dalį;

25.6.5. mokymosi pasiekimų pažymėjimą – nebaigusiam pagrindinio ugdymo individualizuoto programos, socialinių įgūdžių ugdymo programos;

25.7. sudaro sąlygas darbuotojams tobulinti kvalifikaciją;

25.8. užtikrina higienos normas, Lietuvos Respublikos teisės aktų reikalavimus atitinkančią sveiką, saugią, ugdymo(si) ir darbo aplinką;

25.9. kuria ugdymo turinio reikalavimams įgyvendinti reikiamą materialinę aplinką vadovaudamasi švietimo, mokslo ir sporto ministro patvirtintais Švietimo aprūpinimo standartais;

25.10. ugdo mokinių savarankiškumą, moko rūpintis savimi, pasirengti darbui ir / ar integracijai į visuomenę, padeda įgyti dorinius ir sveikos gyvensenos pagrindus;

25.11. sudaro sąlygas kiekvienam mokiniui nuolat dalyvauti socialines ir emocines kompetencijas ugdančioje prevencinėje programoje, apimančioje smurto, alkoholio, tabako ir kitų psichiką veikiančių medžiagų vartojimo prevenciją, sveikos gyvensenos skatinimą, įgyvendinant pateiktas Lietuvos Respublikos švietimo, mokslo ir sporto ministro patvirtintas rekomendacijas dėl smurto prevencijos įgyvendinimo Centre;

25.12. specialiojo ugdymo klausimais konsultuoja tėvus (globėjus, rūpintojus), kitų švietimo įstaigų pedagogus, teikia metodinę pagalbą;

25.13. kuria atvirus, pagarbius, bendradarbiavimą skatinančius mokinių, mokytojų ir tėvų (globėjų, rūpintojų) santykius;

25.14. sudaro sąlygas mokiniui, dėl ligos negalinčiam mokytis Centre, teisės aktų nustatyta tvarka mokytis namuose;

25.15. padeda tėvams (globėjams, rūpintojams) įsitraukti į sociokultūrinį bendruomenės gyvenimą, sudaro sąlygas dalyvauti socialinio ir emocinio ugdymo programose;

25.16. organizuoja ir vykdo mokinių maitinimą, teikia mokinių ir Centro darbuotojų maitinimo paslaugas Centre;

25.17. organizuoja mokinių vežiojimą į Centrą ir iš jos į namus;

25.18. sudaro sąlygas mokiniams Centro autobusu vykti į pažintines, edukacines ir kt. išvykas;

25.19. teikia transporto paslaugas biudžetinėms ir visuomeninėms organizacijoms;

25.20. organizuoja tėvų (globėjų, rūpintojų) pageidavimu jų mokamas papildomas paslaugas (klubus, būrelius, stovyklas, ekskursijas ir kita) teisės aktų nustatyta tvarka;

26. Atlieka kitas Lietuvos Respublikos įstatymų ir kitų teisės aktų numatytas funkcijas.

**III SKYRIUS**

**CENTRO TEISĖS IR PAREIGOS**

27. Centras, įgyvendindamas jam pavestus tikslą ir uždavinius, atlikdamas jam priskirtas funkcijas, turi teisę:

27.1. parinkti mokymo metodus ir mokymosi veiklos būdus;

27.2. kurti naujus mokymo ir mokymosi modelius, užtikrinančius kokybišką ugdymą(si);

27.3. bendradarbiauti su savo veiklai įtakos turinčiais fiziniais ir juridiniais asmenimis;

27.4. Lietuvos Respublikos švietimo, mokslo ir sporto ministerijos nustatyta tvarka rengti ir įgyvendinti šalies ir tarptautinius švietimo projektus;

27.5. įstatymų nustatyta tvarka stoti ir jungtis į asociacijas, dalyvauti jų veikloje;

27.6. gauti labdarą ir paramą Lietuvos Respublikos labdaros ir paramos įstatymo nustatyta tvarka;

27.7. nustatyti teikiamų švietimo ar papildomų paslaugų kainas, įkainius ir tarifus tais atvejais, kai įstatymų nustatyta tvarka jų nenustato Savivaldybės taryba;

27.8. įstatymų nustatyta tvarka gauti pajamas už teikiamas švietimo ir papildomas paslaugas;

27.9. naudotis kitomis Lietuvos Respublikos teisės aktų suteiktomis teisėmis;

27.10. turėti kitų teisių ir pareigų, jeigu jos neprieštarauja Lietuvos Respublikos įstatymams, Lietuvos Respublikos nutarimams ir kitiems teisės aktams.

28. Centro pareigos:

28.1. užtikrinti kokybišką ugdymo(si) programų vykdymą;

28.2. sudaryti mokiniams ir darbuotojams saugias mokymosi ir darbo, priešgaisrinius ir visuomenės sveikatos saugos reikalavimus atitinkančias sąlygas;

28.3. užtikrinti sveiką, saugią, užkertančią kelią smurto, prievartos apraiškoms ir žalingiems įpročiams aplinką;

28.4. užtikrinti veiksmingą Vaiko minimalios priežiūros priemonių įgyvendinimą;

28.5. užtikrinti kiekvieno vaiko dalyvavimą bent vienoje nuoseklioje, ilgalaikėje socialines ir emocines kompetencijas ugdančioje prevencinėje programoje;

28.6. sudaryti mokymo sutartis ir vykdyti sutartus įsipareigojimus;

28.7. viešai skelbti informaciją apie Centro veiklą;

28.8. vykdyti kitas pareigas, nustatytas Lietuvos Respublikos švietimo įstatyme ir kituose teisės aktuose.

**IV SKYRIUS**

**CENTRO VEIKLOS ORGANIZAVIMAS IR VALDYMAS**

29. Centro veiklos organizavimo teisinis pagrindas:

29.1. direktoriaus patvirtintas Centro strateginis planas, kuriam yra pritarusios Centro taryba ir Savivaldybės vykdomoji institucija ar jos įgaliotas asmuo;

29.2. direktoriaus patvirtintas Centro metinis veiklos planas, kuriam yra pritarusi Centro taryba;

29.3. Centro ugdymo planas, kurį suderinęs su Centro taryba ir Savivaldybės vykdomąja institucija ar jos įgaliotu asmeniu, tvirtina direktorius;

29.4. Priešmokyklinio ugdymo programa, patvirtina Lietuvos Respublikos švietimo, mokslo ir sporto ministro.

30. Centrui vadovauja direktorius, kurį viešo konkurso būdu į pareigas penkeriems metams skiria ir iš jų atleidžia Savivaldybės meras Lietuvos Respublikos švietimo įstatyme, Lietuvos Respublikos biudžetinių įstaigų įstatyme, Lietuvos Respublikos darbo kodekse ir kituose teisės aktuose nustatyta tvarka.Centro direktoriumi gali būti tik nepriekaištingos reputacijos asmuo.

31. Centro direktorius pavaldus Savivaldybės merui, atskaitingas Savivaldybės tarybai, Savivaldybės merui ir Savivaldybės administracijos padaliniui, kuruojančiam švietimo įstaigų vadovų veiklą. Už Centro nuostatų, teisės aktų, Savivaldybės tarybos sprendimų nevykdymą arba netinkamą vykdymą direktorius atsako Lietuvos Respublikos įstatymų nustatyta tvarka.

32. Centro direktoriui nedarbingumo, komandiruotės, atostogų metu jo funkcijas atlieka direktoriaus įsakymu paskirtas asmuo.

33. Centro direktorius:

33.1. organizuoja Centro veiklą, įgyvendindamas strateginį Centro valdymą;

33.2. vadovauja rengiant Centro strateginį ir metinį planus, užtikrina jų įgyvendinimą;

33.3. organizuoja Centro veiklos įsivertinimą ir stebėseną, analizuoja išteklių būklę;

33.4. nustatyta tvarka priima į pareigas ir atleidžia iš jų Centrodarbuotojus, dirbančius pagal darbo sutartį (toliau – darbuotojai), tvirtina jų pareigybių aprašymus, skatina juos, kontroliuoja darbo pareigų vykdymą;

33.5. nustato Centro struktūrą ir darbuotojų pareigybių sąrašą;

33.6. nustato Centro darbuotojų darbo apmokėjimo sistemą, jeigu Centree nėra sudaryta kolektyvinė sutartis;

33.7. įgyvendina personalo valdymo priemones, sudaro galimybes ir skatina darbuotojus, užtikrina jų profesinį tobulėjimą ir Pedagogų etikos kodekso normų laikymąsi;

33.8. rūpinasi mokytojų ir kitų darbuotojų darbo sąlygomis, organizuoja trūkstamų darbuotojų paiešką;

33.9. užtikrina, kad Centro veikloje būtų laikomasi įstatymų, kitų teisės aktų ir Nuostatų;

33.10. organizuoja Centro finansinę apskaitą pagal Lietuvos Respublikos finansinės apskaitos įstatymą;

33.11. užtikrina racionalų ir taupų lėšų ir turto naudojimą, Centro veiksmingos vidaus kontrolės sistemos sukūrimą, jos veikimą ir tobulinimą;

33.12. suderinęs su Centro taryba, tvirtina Centro darbo tvarkos taisykles;

33.13. vadovauja kuriant lyderystės ugdymui kultūrą, išlaikant ir stiprinant kiekvienam mokiniui mokytis ir savo galimybėms atskleisti palankią aplinką;

33.14. bendradarbiauja su mokinių tėvais (globėjais, rūpintojais), vietos bendruomene ir partneriais, siekdamas Centro tikslų, kartu su Centro savivaldos institucijomis sprendžia svarbiausius Centro veiklos klausimus;

33.15. bendradarbiauja su institucijomis, įstaigomis, įmonėmis ir organizacijomis siekdamas efektyvaus Centro valdymo, ugdymo kokybės ir mokinių saugumo;

33.16. kiekvienais metais iki sausio 20 dienos teikia Centro bendruomenei ir Centro tarybai svarstyti bei viešai paskelbia savo metų veiklos ataskaitą. Savivaldybės švietimo įstaigos vadovo metų veiklos ataskaitos struktūrą ir reikalavimus nustato Lietuvos Respublikos švietimo, mokslo ir sporto ministras;

33.17. priima mokinius Savivaldybės tarybos nustatyta tvarka, sudaro mokymo sutartis teisės aktų nustatyta tvarka;

33.18. teikia prašymus Savivaldybės merui dėl vaiko minimalios ar vidutinės priežiūros priemonių skyrimo;

33.19. užtikrina, prižiūri ir atsako už gerą ir veiksmingą vaiko minimalios priežiūros priemonių vykdymą Centre

33.20. sudaro Centro vaiko gerovės komisiją ir tvirtina jos darbo reglamentą;

33.21. užtikrina, prižiūri ir atsako už gerą ir veiksmingą vaiko minimalios priežiūros priemonių vykdymą Centre;

33.22. užtikrina Centre sveiką ir saugią aplinką, užkertančią kelią bet kokioms smurto, prievartos apraiškoms ir žalingiems įpročiams;

33.23. organizuoja pašalinių asmenų patekimo į Centro teritoriją apskaitą ir tai kontroliuoja, organizuoja Centro teritorijos ir jos prieigų stebėjimą, informuoja teritorinę policijos įstaigą apie žinomus ar įtariamus smurto, prievartos, psichoaktyviųjų medžiagų platinimo, viešosios tvarkos ir kitų pažeidimų atvejus;

33.24. supažindina Centro bendruomenę su teisės aktais, reglamentuojančiais vaiko teises, pareigas ir atsakomybę už teisės pažeidimus, Centro lankymą, psichoaktyviųjų medžiagų vartojimo, smurto, nusikalstamumo prevenciją ir mokinių užimtumą;

33.25. bendradarbiauja su pagalbą mokiniui, mokytojui ir mokyklai teikiančiomis įstaigomis, Savivaldybės administracijos struktūriniais padaliniais, valstybine vaiko teisių apsaugos institucija, tarpinstitucinio bendradarbiavimo koordinatoriumi, atvejo vadybininkais, teritorine policijos įstaiga, socialinių paslaugų ir sveikatos įstaigomis, Savivaldybės administracijos vaiko gerovės komisija ir kitomis institucijomis, dirbančiomis vaiko teisių apsaugos srityje;

33.26. prireikus sudaro su institucijomis, dirbančiomis prevencinį darbą Savivaldybės teritorijoje, kitose vietovėse, sutartis dėl pagalbos teikimo Centre ar už jos ribų;

33.27. organizuoja neformalųjį vaikų švietimą po pamokų ir mokinių atostogų metu;

33.28. leidžia įsakymus, kontroliuoja jų vykdymą;

33.29. sudaro teisės aktų nustatytas komisijas, darbo grupes, inicijuoja Centro savivaldos institucijų sudarymą ir skatina jų veiklą;

33.30. atstovauja Centrui kitose institucijose, Centro vardu sudaro sutartis Centro funkcijoms atlikti;

33.31. dalį savo funkcijų Lietuvos Respublikos teisės aktų nustatyta tvarka gali pavesti atlikti direktoriaus pavaduotojui ugdymui ar kitam įgaliotam asmeniui, išskyrus atvejus, kai tai priskirta išimtinei direktoriaus kompetencijai;

33.32. atlieka kitas funkcijas, nustatytas šiuose Nuostatuose, Centro direktoriaus pareigybės aprašyme ir kituose teisės aktuose.

34. Centro direktorius atsako už:

34.1. Lietuvos Respublikos įstatymų ir kitų teisės aktų laikymąsi Centre, tinkamą funkcijų atlikimą, nustatytų Centro tikslo ir uždavinių įgyvendinimą, Centro veiklos rezultatus, už gerą ir veiksmingą vaiko minimalios priežiūros priemonių įgyvendinimą;

34.2. Lietuvos Respublikos švietimo įstatymo 26 straipsnyje nurodytos informacijos skelbimą, demokratinį švietimo įstaigos valdymą, užtikrina bendradarbiavimu grįstus santykius, Pedagogų etikos kodekso reikalavimų laikymąsi, skaidriai priimamus sprendimus, Centro bendruomenės narių informavimą, pedagoginio ir nepedagoginio personalo profesinį tobulėjimą, sveiką, saugią, užkertančią kelią bet kokioms smurto, prievartos apraiškoms ir žalingiems įpročiams aplinką;

34.3. atsako už Centro finansinę veiklą, svarsto ir priima sprendimus, susijusius su Centro lėšų (įskaitant lėšas, skirtas Centro darbuotojų darbo užmokesčiui), turto naudojimą ir disponavimą juo.

35. Ugdymo turinio formavimo, ugdymo proceso organizavimo ir pedagoginių inovacijų klausimais Centro direktorius gali organizuoti vadovų, mokytojų ir švietimo pagalbos specialistų, kurių veikla susijusi su nagrinėjamu klausimu, pasitarimus.

**V SKYRIUS**

**CENTRO SAVIVALDA**

36. Centro savivalda grindžiama švietimo tikslais, Centre vykdomomis švietimo programomis ir susiklosčiusiomis tradicijomis.

37. Centro savivaldos institucijos kolegialiai svarsto Centro veiklos ir finansavimo klausimus ir pagal kompetenciją, apibrėžtą šiuose Nuostatuose, priima sprendimus, daro įtaką direktoriaus priimamiems sprendimams, atlieka visuomeninę Centro valdymo priežiūrą. Centro savivaldos institucijų įvairovę, jų kompetenciją ir sudarymo principus įteisina šie Nuostatai.

38. Centro taryba (toliau – Taryba) yra aukščiausia centro savivaldos institucija, sudaryta iš mokytojų, tėvų (globėjų, rūpintojų) ir vietos bendruomenės atstovo. renkama trejiems metams.

39. Tarybos nariu gali būti asmuo, turintis žinių ir gebėjimų, padedančių siekti Centrui strateginių tikslų ir įgyvendinti Centro misiją.

40. Tarybos nariu negali būti Centro direktorius, valstybės politikai, politinio (asmeninio) pasitikėjimo valstybės tarnautojai.

41. Tarybą sudaro 5 nariai, išrinkti atviru balsavimu savivaldos institucijų posėdžiuose balsų dauguma: 2 pedagogai ir 2 tėvai (globėjai, rūpintojai) ir 1 vietos bendruomenės atstovas. Tarybos nario kadencijų skaičius tam pačiam asmeniui neribojamas. Taryba renkama trejiems metams, ta pačia rinkimo tvarka papildant išėjusius narius

42. Tarybos nario įgaliojimai prasideda, kai į pirmąjį posėdį susirenka išrinkti Tarybos nariai, ir baigiasi, kai į pirmąjį posėdį susirenka naujai kadencijai išrinkti Tarybos nariai.

43. Tarybos narys prieš terminą netenka savo įgaliojimų, kai jis atsistatydina. Nutrūkus Tarybos nario įgaliojimams pirma laiko, naują Tarybos narį deleguoja atitinkama Centro savivaldos institucija bendra tvarka Tarybos esamos kadencijos likusiam laikotarpiui.

44. Tarybos pirmininkas, jo pavaduotojas ir sekretorius renkami atviru balsavimu pirmajame Tarybos posėdyje.

45. Posėdžius šaukia Tarybos pirmininkas. Apie posėdžio laiką ir svarstyti parengtus klausimus pirmininkas informuoja narius ne vėliau kaip prieš 5 dienas iki posėdžio pradžios. Posėdžiai kviečiami ne rečiau kaip du kartus per metus. Tarybos posėdis yra teisėtas, jei jame dalyvauja ne mažiau kaip du trečdaliai narių. Posėdžiuose gali dalyvauti kitų Centro savivaldos institucijų atstovai, rėmėjai, socialiniai partneriai ir kiti kviestiniai asmenys.

46. Nutarimai priimami Tarybos posėdyje dalyvaujančių narių balsų dauguma. Jeigu balsai pasiskirsto po lygiai, lemia pirmininko balsas. Jeigu pirmininkas posėdyje nedalyvauja, o balsai pasiskirsto po lygiai, laikoma, kad nutarimas nepriimtas. Nutarimai yra teisėti, jei neprieštarauja teisės aktams. Norminio pobūdžio nutarimai gali būti įforminami Centro direktoriaus įsakymu.

47. Tarybos nariai vieną kartą per metus pristato savo veiklos rezultatus juos rinkusiems Centro bendruomenės nariams.

48. Į Tarybos posėdį gali būti kviečiami Centro bendruomenės nariai, organizacijų atstovai be balso teisės.

49. Taryba:

49.1. atlieka visuomeninę Centro valdymo priežiūrą, priima sprendimus ir daro įtaką Centro direktoriaus priimamiems sprendimams;

49.2. teikia siūlymus dėl Centro strateginių tikslų, uždavinių ir jų įgyvendinimo priemonių;

49.3. pritaria Centro strateginiam, metiniam veiklos, mokslo metų ugdymo planams, Nuostatams, kitiems Centro darbo ir vidaus tvarką reglamentuojantiems dokumentams, teikiamiems Centro direktoriaus;

49.4. teikia siūlymus Centro direktoriui dėl Nuostatų pakeitimo, Centro struktūros tobulinimo;

49.5. dalyvauja renkantis Centro veiklos kokybės įsivertinimo sritis, atlikimo metodiką, analizuoja įsivertinimo rezultatus ir priima sprendimus dėl Centro veiklos tobulinimo;

49.6. vertina kiekvienais metais Centro direktoriaus metų veiklos ataskaitą ir teikia savo sprendimą dėl ataskaitos teisės aktų nustatyta tvarka;

49.7. teikia siūlymus Centro direktoriui dėl saugių ugdymo(si) ir darbo sąlygų sudarymo, materialinio Centro aprūpinimo ir lėšų panaudojimo;

49.8. svarsto Centro bendruomenės narių ar juos atstovaujančių savivaldos institucijų iniciatyvas ir teikia siūlymus Centro direktoriui;

49.9. deleguoja atstovus į darbo grupes ir komisijas teisės aktų nustatyta tvarka;

49.10. priima nutarimus kitais teisės aktų nustatytais ar Centro direktoriaus teikiamais klausimais.

50. Mokytojų taryba – nuolat veikianti Centro savivaldos institucija mokytojų profesiniams ir bendriesiems ugdymo klausimams spręsti. Ją sudaro visi Mokykloje dirbantys mokytojai. Mokytojų tarybos nariu negali būti direktorius.

51. Mokytojų tarybos nariai atviru balsavimu balsų dauguma dvejiems metams renka mokytojų tarybos pirmininką ir sekretorių, kurių kadencijų skaičius tam pačiam asmeniui neribojamas.

52. Mokytojų tarybos pirmininko įgaliojimai prasideda, užbaigus rinkimų procedūrą, ir nutrūksta, pradėjus pirmininko rinkimo naujai kadencijai procedūrą.

53. Mokytojų tarybos pirmininkas prieš terminą netenka savo įgaliojimų, kai jis atsistatydina arba kai jis savo elgesiu pažeidžia Lietuvos Respublikos švietimo, mokslo ir sporto ministro patvirtinto pedagogų etikos kodekso reikalavimus. Nutrūkus pirmininko įgaliojimams pirma laiko, naujas mokytojų tarybos pirmininkas renkamas bendra tvarka naujai kadencijai.

54. Mokytojų tarybos posėdžiai organizuojami ne rečiau kaip kartą per pusmetį. Posėdis yra teisėtas, jei jame dalyvauja ne mažiau kaip du trečdaliai mokytojų tarybos narių.

55. Posėdžius šaukia mokytojų tarybos pirmininkas, kuris apie posėdžio laiką ir svarstyti parengtus klausimus informuoja narius ne vėliau kaip prieš 5 dienas iki posėdžio pradžios. Pagal poreikį į posėdžius gali būti kviečiami kitų Centro savivaldos institucijų atstovai, rėmėjai, socialiniai partneriai ar kiti tiesiogiai ugdymo procese dalyvaujantys asmenys.

56. Nutarimai priimami mokytojų tarybos posėdyje dalyvaujančių narių balsų dauguma. Jeigu balsai pasiskirsto po lygiai, lemia pirmininko balsas. Jeigu pirmininkas posėdyje nedalyvauja, o balsai pasiskirsto po lygiai, laikoma, kad nutarimas nepriimtas. Nutarimai yra teisėti, jei neprieštarauja teisės aktams. Norminio pobūdžio nutarimai gali būti įforminami Centro direktoriaus įsakymu.

57. Mokytojų taryba:

57.1. svarsto ugdymo programų įgyvendinimo, optimalių ugdymo sąlygų sudarymo, ugdymo turinio atnaujinimo, mokinių ugdymosi rezultatų gerinimo ir kitus pedagoginės veiklos tobulinimo klausimus;

57.2. priima nutarimus dėl Centro metinių veiklos, ugdymo planų įgyvendinimo, mokinių pažangos ir pasiekimų vertinimo, informacijos kaupimo ir panaudojimo tobulinimo;

57.3. analizuoja mokinių sveikatos, mokymosi, švietimo pagalbos, socialinės paramos, prevencinės veiklos, poilsio, mitybos, saugos Centre būklę;

57.4. deleguoja atstovus į Tarybą, mokytojų atestacijos komisiją;

57.5. priima nutarimus kitais teisės aktų nustatytais ar Centro direktoriaus teikiamais klausimais.

58. Centro valdyme dalyvauja metodinė grupė.

59. Metodinės grupės pirmininką ir sekretorių renka metodinės grupės nariai atviru balsavimu dvejiems metams.

60. Metodinės grupės pirmininko kadencijų skaičius tam pačiam asmeniui neribojamas.

61. Metodinės grupės pirmininko įgaliojimai prasideda, užbaigus rinkimų procedūrą, ir nutrūksta, pradėjus pirmininko naujai kadencijai rinkimų procedūrą.

62. Metodinės grupės pirmininkas prieš terminą netenka savo įgaliojimų, kai jis atsistatydina arba kai jis savo elgesiu pažeidžia Lietuvos Respublikos švietimo, mokslo ir sporto ministro patvirtinto pedagogų etikos kodekso reikalavimus. Nutrūkus metodinės grupės pirmininko įgaliojimams pirma laiko, naują metodinės grupės pirmininką renka atitinkamos metodinės grupės nariai bendra tvarka naujai kadencijai.

63. Metodinės grupės pirmininkas organizuoja posėdžius ir apie posėdžio laiką, svarstyti parengtus klausimus narius informuoja ne vėliau kaip prieš 5 dienas iki posėdžio pradžios. Posėdis yra teisėtas, jei jame dalyvauja ne mažiau kaip du trečdaliai narių.

64. Nutarimai priimami metodinės grupės posėdyje dalyvaujančių narių balsų dauguma. Jeigu balsai pasiskirsto po lygiai, lemia pirmininko balsas. Jeigu pirmininkas posėdyje nedalyvauja, o balsai pasiskirsto po lygiai, laikoma, kad nutarimas nepriimtas. Nutarimai yra teisėti, jei neprieštarauja teisės aktams. Norminio pobūdžio nutarimai gali būti įforminami Centro direktoriaus įsakymu.

65. Metodinės grupės pirmininkas vieną kartą per metus pristato metodinės veiklos rezultatus metodinės grupės nariams.

66. Metodinė grupė:

66.1. derina ugdymo srities, dalyko ar toje pačioje klasėje dirbančių mokytojų ugdymo planavimą, ugdymo proceso organizavimą, vertinimą, vadovėlių ir mokymo priemonių pasirinkimą;

66.2. aptaria naujus dokumentus, metodikų naujoves, dalykų integraciją, ugdymo procese mokytojų sukauptą patyrimą;

66.3. tariasi dėl bendrojo ugdymo dalykų planų rengimo principų ir tvarkos, dalykų ir jų modulių pasiūlos;

66.4. nagrinėja ugdymo sėkmingumą, mokinių pasiekimus, pedagogines problemas, dalijasi gerąja patirtimi;

66.5. analizuoja kvalifikacijos tobulinimo renginių kokybę;

66.6. nagrinėja kitus su pedagogų metodine veikla susijusius klausimus.

67. Ugdymo turinio formavimo ir ugdymo proceso organizavimo klausimais Centro direktorius gali organizuoti mokytojų ir švietimo pagalbos specialistų, kurių veikla susijusi su nagrinėjamu klausimu, pasitarimus.

68. Centro savivaldos institucijos savo veiklą organizuoja vadovaudamosi Centro strateginiu planu, metiniu veiklos planu, ugdymo planu, Nuostatais, Lietuvos Respublikos įstatymais ir kitais teisės aktais. Centre gali veikti ir kitos savivaldos institucijos (mokinių, tėvų (globėjų, rūpintojų)).

**VI SKYRIUS**

**DARBUOTOJŲ PRIĖMIMAS Į DARBĄ, JŲ DARBO APMOKĖJIMAS, VEIKLOS VERTINIMAS IR ATESTACIJA**

69. Darbuotojai į darbą Centre priimami ir atleidžiami iš jo Lietuvos Respublikos darbo kodekso ir kitų teisės aktų nustatyta tvarka.

70. Centro darbuotojams už darbą mokama Lietuvos Respublikos įstatymų ir kitų teisės aktų nustatyta tvarka.

71. Centro mokytojai ir kiti pedagoginiai darbuotojai atestuojasi ir kvalifikaciją tobulina Lietuvos Respublikos švietimo, mokslo ir sporto ministro nustatyta tvarka. Centro direktorius, jo pavaduotojas ugdymui, skyrių vedėjai kvalifikaciją tobulina Lietuvos Respublikos švietimo, mokslo ir sporto ministro nustatyta tvarka.

72. Centro direktoriaus veiklos vertinimas vykdomas švietimo, mokslo ir sporto ministro nustatyta tvarka.

**VII SKYRIUS**

**CENTRO TURTAS, LĖŠOS, JŲ NAUDOJIMO TVARKA, FINANSINĖS VEIKLOS KONTROLĖ IR VEIKLOS PRIEŽIŪRA**

73. Centras valdo patikėjimo teise perduotą savivaldybės turtą, naudoja ir disponuoja juo Lietuvos Respublikos įstatymų ir Savivaldybės tarybos nustatyta tvarka.

74. Centro buhalterinė apskaita organizuojama ir finansinių ir biudžeto vykdymo ataskaitų rinkiniai sudaromi ir teikiami Lietuvos Respublikos buhalterinės apskaitos įstatymo, Lietuvos Respublikos viešojo sektoriaus atskaitomybės įstatymo ir kitų teisės aktų nustatyta tvarka.

75. Centro lėšų šaltiniai:

75.1. valstybės biudžeto specialiųjų tikslinių dotacijų savivaldybės biudžetui skirtos lėšos ir Savivaldybės biudžeto lėšos, skiriamos pagal patvirtintas sąmatas;

75.2. lėšos gaunamos už teikiamas paslaugas (patalpų, transporto nuoma, kopijavimo paslaugos, kursų, seminarų organizavimas, maitinimas valgykloje ir kt.);

75.3. lėšos, gautos įvairių projektų vykdymui;

75.4. fondų, organizacijų, kitų juridinių ir fizinių asmenų dovanotos ar kitaip teisėtais būdais perduotos lėšos, tikslinės paskirties lėšos pagal pavedimus;

75.5. paramos pagal Lietuvos Respublikos labdaros ir paramos įstatymą lėšos;

75.6. kitos teisėtu būdu įgytos lėšos.

76. Centro valstybinį auditą atlieka Lietuvos Respublikos valstybės kontrolė.

77. Centro išorės finansinį, atitikties ir veiklos auditą atlieka Savivaldybės kontrolės ir audito tarnyba.

78. Centro vidaus auditas atliekamas vadovaujantis Lietuvos Respublikos vidaus kontrolės ir vidaus audito įstatymu ir kitais vidaus auditą reglamentuojančiais teisės aktais.

79. Centro veiklos priežiūrą atlieka savivaldybės vykdomoji institucija, prireikus pasitelkdama išorinius vertintojus.

80. Švietimo, mokslo ir sporto ministro nustatyta tvarka savininko teises ir pareigas įgyvendinanti institucija vykdo Centro veiklos kokybės gerinimo priežiūrą, atsižvelgdama į švietimo, mokslo ir sporto ministro įgaliotos institucijos pateiktas rekomendacijas, direktoriaus metų veiklos vertinimo rezultatus.

**VIII SKYRIUS**

**BAIGIAMOSIOS NUOSTATOS**

81. Centras turi interneto svetainę, atitinkančią Lietuvos Respublikos teisės aktų nustatytus reikalavimus.

82. Centro interneto svetainėje viešai skelbiama informacija apie Centro vykdomas formaliojo ir neformaliojo švietimo programas, jų pasirinkimo galimybes, priėmimo sąlygas, mokamas paslaugas, mokytojų kvalifikaciją, laisvas darbo vietas, svarbiausius Centro išorinio vertinimo rezultatus, Centro bendruomenės tradicijas ir pasiekimus.

83. Informacija apie Gimnaziją skelbiama Centro interneto svetainėje, Centro bendruomenės susirinkimuose, Centro informaciniuose stenduose, esant poreikiui – vietos / regiono spaudoje.

84. Pranešimai, kuriuos pagal šiuos Nuostatus ar Lietuvos Respublikos teisės aktus reikia paskelbti viešai, skelbiami Centro interneto svetainėje, prireikus teisės aktų nustatyta tvarka Savivaldybės interneto svetainėje ir / ar kitose visuomenės informavimo priemonėse.

85. Centro nuostatai keičiami ir / ar papildomi Savivaldybės tarybos, Centro direktoriaus ar Centro tarybos iniciatyva.

86. Centro nuostatus, jų pakeitimus, papildymus tvirtina Savivaldybės taryba.

87. Centras reorganizuojama, likviduojama ar pertvarkoma Civilinio kodekso, Lietuvos Respublikos biudžetinių įstaigų įstatymo, Vyriausybės patvirtintų Mokyklų, vykdančių formaliojo švietimo programas, tinklo kūrimo taisyklių, Švietimo įstatymo ir kitų teisės aktųnustatyta tvarka.

88. Centro struktūros pertvarka – mokyklos grupės ar tipo pakeitimas arba vykdomos organizacinės veiklos pakeitimai (klasių, skyrių, filialų steigimas ar likvidavimas, paskirties keitimas) – vykdoma Savivaldybės tarybos sprendimu, vadovaujantis Vyriausybės patvirtintomis Mokyklų, vykdančių formaliojo švietimo programas, tinklo kūrimo taisyklėmis ir kitais teisės aktais.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Rokiškio specialiosios mokyklos-

daugiafunkcio centro direktorė Renata Andriūnienė